**ELEKTRONINIŲ BILIETŲ PARDAVIMO (PLATINIMO) PER PERSONALIZUOTĄ PAPILDOMŲ NAUDŲ DARBUOTOJAMS VALDYMO PLATFORMĄ SUTARTIS NR.\_\_\_\_\_\_\_\_\_\_\_\_\_\_\_\_\_\_\_\_**

20\_\_ m. d.

Vilnius

**Savivaldybės įmonė „SUSISIEKIMO PASLAUGOS“**, juridinio asmens kodas 124644360, atstovaujama \_\_\_\_\_\_\_\_\_\_\_\_\_\_\_\_\_\_, veikiančio (-ios) pagal \_\_\_\_\_\_\_\_\_\_\_\_\_\_\_\_\_\_ (toliau – **Užsakovas**),

ir

\_\_\_\_\_\_\_\_\_\_\_\_\_\_\_\_\_\_, juridinio asmens kodas \_\_\_\_\_\_\_\_\_\_\_\_\_\_\_\_\_\_, atstovaujama \_\_\_\_\_\_\_\_\_\_\_\_\_\_\_\_\_\_, veikiančio (-ios) pagal \_\_\_\_\_\_\_\_\_\_\_\_\_\_\_\_\_\_ (toliau – **Platintojas**),

toliau kartu vadinamos **Šalimis**, o atskirai – **Šalimi**,

ATSIŽVELGDAMOS Į TAI, KAD:

A. Užsakovas viešai paskelbė kvietimą Elektroninių bilietų pardavimui (platinimui) per personalizuotą papildomų naudų darbuotojams valdymo platformą;

B. Platintojas pateikė paraišką kvietimui;

C. Platintojas pareiškia ir garantuoja, kad yra pajėgus teikti paslaugas;

Šalys sudarė Elektroninių bilietų pardavimo (platinimo) per personalizuotą papildomų naudų darbuotojams valdymo platformą sutartį (toliau – **Sutartis**) ir susitarė dėl žemiau esančių sąlygų.

1. **SĄVOKŲ APIBRĖŽIMAI IR SUTARTIES AIŠKINIMAS**
2. Sutartyje, išskyrus atvejus, kai joje aiškiai nurodyta arba iš konteksto aišku kas kita, naudojamos sąvokos suprantamos taip, kaip jos apibrėžtos Techninėje specifikacijoje ir kituose Pirkimo dokumentuose.

1.2. Priklausomai nuo konteksto, žodžiai, Sutartyje vartojami vienaskaita, gali reikšti daugiskaitą ir atvirkščiai, o vyriškosios giminės žodžiai gali reikšti moteriškąją ir atvirkščiai.

1.3. Punktas netaikomas.

1.4. Sutartyje nustatomas toks dokumentų pirmumas (esant neaiškumui ar prieštaravimų, pirmenybė turi būti teikiama nuostatai, esančiai pirmumą turinčiame (aukščiau esančiame) dokumente):

1.1.4.1. Techninė specifikacija (su priedais, jei jie pridedami);

1.1.4.2. Sutartis;

1.1.4.3. kitos Pirkimo sąlygos/Pirkimo dokumentai (Kvietimas su priedais skelbiamas Užsakovo interneto svetainėje www.judu.lt);

1.1.4.4. Pirkimo sąlygų paaiškinimai;

1.1.4.5. Pasiūlymas.

1. **PASIRUOŠIMAS TEIKTI PASLAUGAS IR PASLAUGŲ TEIKIMAS**

2.1. Platintojas per 90 (devyniasdešimt) kalendorinių dienų nuo Sutarties įsigaliojimo dienos privalo pasiruošti Paslaugų teikimui ir atlikti Integraciją. Per nurodytą laikotarpį turi būti atlikta Integracija bent dėl elektroninių bilietų pardavimo (platinimo) per Platintojo personalizuotą papildomų naudų darbuotojams valdymo platformą internetu, pildant Naudotojo viešojo transporto elektroninio bilieto kortelę. Likusi dalis Integracijos dėl elektroninių bilietų pardavimo (platinimo) per Platintojo personalizuotą papildomų naudų darbuotojams valdymo platformą internetu, papildant Naudotojo naudojamą mTicket, JUDU mobilią aplikaciją (apps) elektroniniais bilietais turi būti atlikta per 180 dienų nuo Sutarties įsigaliojimo dienos. Tam Platintojas turės sudaryti sutartį su Užsakovo sistemas prižiūrinčia įmone (toliau – **Įmonė**)[[1]](#footnote-2). Sutarties su Įmone sudarymo terminas įskaičiuojamas į šiame Sutarties punkte numatytą pasiruošimo Paslaugų teikimui terminą. Platintojas Integraciją turi atlikti tik vieną kartą po Sutarties įsigaliojimo (esant poreikiui naujai integruoti Platintojo paslaugas, Užsakovas tai atliktų savo ištekliais). Platintojas Integracijos neįskaičiuoja į Paslaugų įkainius. Užsakovas kompensuoja Integracijos išlaidas šios Sutarties 5.10-5.12 punktuose nustatyta tvarka. Sutarties vykdymo metu Platintojo priimami sprendimai, susiję su šiomis išlaidomis, su Užsakovu turi būti derinami iš anksto (derinimas vykdomas elektroniniu paštu). Užsakovo pagal šią Sutartį atlyginamų Integracijos (bendrai dėl viešojo transporto elektroninio bilieto kortelių ir mTicket, JUDU mobilios aplikacijos) išlaidų maksimali suma – 4000 EUR (keturi tūkstančiai eurų) be PVM, bet bet kokiu atveju ne daugiau kaip 50 (penkiasdešimt) Įmonės darbo valandų.

2.2. Platintojas apie baigtą pasiruošimą teikti Paslaugas turi pranešti Užsakovui elektroniniu paštu, pridedant Įmonės raštišką patvirtinimą apie tinkamai atliktą Integraciją. Užsakovas, gavęs tinkamą pranešimą, nurodo Platintojui Paslaugų teikimo pradžios datą ne vėliau kaip prieš 3 (tris) darbo dienas iki pageidaujamos Paslaugų teikimo pradžios.

2.3. Platintojui negalint pasiruošti Paslaugų teikimui dėl priežasčių, priklausančių nuo Užsakovo (pvz., jeigu Užsakovas neužtikrina prieigos (prisijungimo) prie Užsakovo sistemos ar nepateikia Integracijai būtinų duomenų / informacijos) ar Įmonės, Sutarties 2.1 punkte numatytas pasiruošimo teikti Paslaugas ir Integracijos atlikimo terminas gali būti pratęsiamas atskiru rašytiniu Šalių susitarimu. Terminas gali būti pratęsiamas tik Užsakovo ar Įmonės vėlavimo įvykdyti savo įsipareigojimus laikotarpiui. Bendras pratęsimo terminas neturi viršyti 60 (šešiasdešimt) kalendorinių dienų.

2.4. Punktas netaikomas.

2.5. Punktas netaikomas.

2.6. Platintojas šioje Sutartyje numatytomis sąlygomis ir tvarka savo sąskaita, rizika ir ištekliais įsipareigoja teikti Paslaugas Užsakovui, o Užsakovas įsipareigoja priimti tinkamai suteiktas Paslaugas ir atsiskaityti už jas šioje sutartyje numatytomis sąlygomis ir tvarka.

2.7. Teikiamų Paslaugų apimtis ir reikalavimai joms nustatyti Techninėje specifikacijoje ir Teisės aktuose.

**3. KORTELIŲ UŽSAKYMO, PATEIKIMO, GRĄŽINIMO IR ATSISKAITYMO UŽ KORTELES TVARKA**

3.1. Punktas netaikomas.

**4. TEIKIANT PASLAUGAS GAUTŲ LĖŠŲ PERVEDIMO UŽSAKOVUI TVARKA**

4.1. Platintojas teikiant Paslaugas įvykdytų Transakcijų ataskaitas pagal prie Sutarties pridėtą formą (Sutarties priedas Nr. 5) pateikia Užsakovui tokia tvarka:

4.1.1. už nuo pirmos -iki paskutinės mėnesio dienos įvykdytas Transakcijas iki kito mėnesio 1-os dienos pabaigos (jeigu tai nedarbo diena - iki pirmos po jos einančios darbo dienos pabaigos).

4.2. Platintojas per 2 (dvi) darbo dienas nuo Transakcijų ataskaitos pateikimo Užsakovui dienos perveda Užsakovui visą per praėjusį laikotarpį (skaičiuojamą iki atitinkamos Sutarties 4.1.1 p. nurodytos mėnesio dienos) vykdant Transakcijas priskirtą gauti lėšų sumą, neatskaičius komisinio mokesčio, į Užsakovo banko sąskaitą Nr. LT14 7044 0600 0764 2185 AB SEB banke.

**5. PASLAUGŲ ĮKAINIS IR ATSISKAITYMO UŽ PASLAUGAS TVARKA**

5.1. Punktas netaikomas.

5.2. Paslaugų įkainis – **[įrašyti]** procentų nuo kiekvienos Platintojo įvykdytos Transakcijos sumos be PVM.

5.3. Paslaugų įkainio indeksavimas netaikomas.

5.4. Punktas netaikomas.

5.5. Už per praėjusį mėnesį suteiktas Paslaugas Platintojui mokėtina suma, apskaičiuojama taikant šios Sutarties 5.2 p. nurodytą Paslaugų įkainį pagal Platintojo tinkamai įvykdytų (apdorotų) Transakcijų skaičių ir bendrą jų vertę bei PVM nuo šios sumos, taikomą pagal galiojantį Lietuvos Respublikos pridėtinės vertės mokesčio įstatymą. Transakcija laikoma įvykdyta tinkamai, kai užbaigtas visas E bilieto įrašymo į JUDU informacinės sistemos duomenų bazėje esančią vartotojo paskyrą procesas.

5.6. Už Platintojo suteiktas Paslaugas atsiskaitoma pasibaigus kalendoriniam mėnesiui. Tarpiniai atsiskaitymai Platintojui kalendorinio mėnesio eigoje pagal šią Sutartį nenumatyti. Pasibaigus kalendoriniam mėnesiui ne vėliau kaip iki kito mėnesio 7-os (septintos) kalendorinės dienos (jeigu tai nedarbo diena - iki pirmos po jos einančios darbo dienos pabaigos) Užsakovas pateikia Platintojui PVM sąskaitą-faktūrą už per praėjusį kalendorinį mėnesį Platintojo parduotus E. bilietus. Pasibaigus kalendoriniam mėnesiui ne vėliau kaip iki kito mėnesio 8-os (aštuntos) kalendorinės dienos (jeigu tai nedarbo diena - iki pirmos po jos einančios darbo dienos pabaigos) Platintojas pateikia Užsakovui PVM sąskaitą-faktūrą apmokėjimui. PVM sąskaitoje-faktūroje Paslaugų teikėjas privalomai turi nurodyti Sutarties numerį, mokėtiną sumą, apmokėjimo terminą ir kitus privalomus rekvizitus. Užsakovas turi teisę sustabdyti apmokėjimą, jei PVM sąskaitoje-faktūroje nurodyta neteisinga mokėtina suma, sąskaitoje nenurodytas sutarties numeris, data ir (ar) apmokėjimo terminas. Užsakovas informuoja Platintoją apie esančius netikslumus. Platintojas, ištaisęs netikslumus, pateikia Užsakovui tikslią PVM sąskaitą-faktūrą. Šioje Sutartyje numatyti mokėjimo terminai pradedami skaičiuoti nuo tikslios PVM sąskaitos-faktūros pateikimo Užsakovui dienos.

5.7. Vykdant Sutartį, sąskaitos faktūros teikiamos tik elektroniniu būdu, už sutarties vykdymą atsakingo asmens el. paštu..

5.8. Užsakovas apmoka Platintojo pateiktą PVM sąskaitą-faktūrą per 30 (trisdešimt) kalendorinių dienų nuo PVM sąskaitos-faktūros gavimo dienos.

5.9. Užsakovas turi teisę sulaikyti (sustabdyti) apmokėjimą, apie tai nedelsiant raštu įspėdamas Paslaugų teikėją:

5.9.1. jeigu Paslaugos suteiktos su trūkumais – iki nustatyti trūkumai bus pašalinti;

5.9.2. kitais galiojančiuose Teisės aktuose numatytais atvejais.

5.10. Atliekant Integraciją Platintojo patirtos išlaidos (tiek, kiek jos susijusios su Įmonės Platintojui Integracijos metu suteiktomis paslaugomis) (jei tokios išlaidos būtų patirtos) apmokamos taikant sutarties vykdymo išlaidų atlyginimo kainodarą. Užsakovas kompensuoja Platintojui visas pagrįstas Integracijos atlikimo išlaidas. Atsiskaitoma už faktiškai patirtas ir su Užsakovu suderintas išlaidas. Į kompensuojamas išlaidas negali būti įtrauktas Platintojo pelnas ir (ar) papildomos sąnaudos, nesusijusios su Įmonės darbu integruojant sistemas.

5.11. Su Įmone Platintojas atsiskaito tiesiogiai. Šiuo atveju Platintojas įsipareigoja:

5.11.1. pagal Užsakovo poreikius ir Užsakovo interesais pirkti paslaugas rinkos kaina ir sąlygomis, numatant, kad už tinkamai suteiktas paslaugas Platintojas atsiskaitys Įmonei tiesiogiai;

5.11.2. gauti iš Įmonės paslaugų sąmata, pagrindžiančią išlaidas, ir ją suderinti su Užsakovu (gauti Užsakovo pritarimą);

5.11.3. sąmatą ir iš Įmonės gautų PVM sąskaitų-faktūrų kopijas pateikti Užsakovui.

5.12. Sutarties vykdymo išlaidos Užsakovo kompensuojamos Platintojui pagal atskirą PVM sąskaitą-faktūrą, kuri turi būti teikiama Užsakovui šios Sutarties 5.7 punkte nustatyta tvarka. Užsakovas kompensuoja Platintojui nurodytas sutarties vykdymo išlaidas ne vėliau kaip per 30 (trisdešimt) kalendorinių dienų nuo PVM sąskaitos-faktūros su pagrindžiančiais dokumentais (t. y. sąmatos ir Įmonės išrašytų Platintojui PVM sąskaitų-faktūrų kopijų) gavimo dienos. Užsakovas turi teisę sustabdyti mokėjimą Platintojui, jeigu PVM sąskaitoje-faktūroje nenurodytas sutarties numeris, neteisingai nurodyta ar nenurodyta mokėtina suma, apmokėjimo terminas ir (ar) nepateikti pagrindžiantys dokumentai, kol PVM sąskaitos-faktūros netikslumai bus ištaisyti ir (ar) bus pateikti pagrindžiantys dokumentai. Užsakovas nedelsdamas informuoja Platintoją apie esančius netikslumus. Platintojas, ištaisęs netikslumus, pateikia Užsakovui tikslią PVM sąskaitą-faktūrą.

5.13. Jeigu Platintojas Sutartį vykdo kaip ūkio subjektų grupė, apmokėjimas už Paslaugas bus vykdomas per jungtinės veiklos sutartyje nurodytą įgaliotą partnerį.

5.14. Šalys susitaria, kad nepaisant to, kas nurodyta mokėjimo pavedimuose, Užsakovui atlikus mokėjimus pagal Sutartį, įmokos pirmiausiai yra skiriamos padengti anksčiausiai atsiradusiems įsiskolinimams (mokėjimams) pagal Sutartį, antrąja eile – netesyboms apmokėti (jeigu jos buvo priskaičiuotos pagal Sutartį), trečiąja eile – palūkanoms apmokėti (jeigu jos buvo priskaičiuotos pagal Sutartį).

**6. ŠALIŲ TEISĖS IR PAREIGOS. SUBTIEKĖJAI**

6.1. **Platintojo teisės ir pareigos:**

6.1.1. Platintojas privalo laikytis teisės aktų nuostatų ir užtikrinti, kad jo darbuotojai (personalas) jų laikytųsi. Platintojas garantuoja Užsakovui ir (ar) trečiajai šaliai nuostolių atlyginimą, jei Platintojas ar jo darbuotojai (personalas) nesilaikytų teisės aktų reikalavimų ir dėl to būtų pateikti kokie nors reikalavimai ir (ar) pradėti procesiniai veiksmai;

6.1.2. Platintojas privalo užtikrinti Paslaugų teikimą pagal Techninėje specifikacijoje Paslaugų teikimui nustatytus reikalavimus;

6.1.3. Platintojas privalo savo sąskaita ir ištekliais paruošti savo infrastruktūrą (informacines sistemas, kasos aparatus ir kitą įrangą) Paslaugų teikimui ir užtikrinti nenutrūkstamą ir tinkamą šios infrastruktūros funkcionavimą visu Paslaugų teikimo laikotarpiu;

6.1.4. Platintojas privalo vykdyti Užsakovo nurodymus / pateiktas taisykles dėl naudojimosi JUDU integracine platforma;

6.1.5. vykdant Sutartį Platintojas privalo bendradarbiauti su Užsakovu, Užsakovui pareikalavus, privalo suteikti Užsakovui bet kokią informaciją ir (ar) dokumentus, susijusią su teikiamomis Paslaugomis, įskaitant, bet neapsiribojant, informaciją apie pardavimo (platinimo) vykdymą, Prekybos vietas ir Platinimo taškus, parduotų E. bilietų skaičių, Platinimo taškų žymėjimą, Paslaugų reklamą ir kita. Informaciją Platintojas pateikia Užsakovo nurodyta forma per 5 (penkias) darbo dienas nuo informacijos pareikalavimo;

6.1.6. Punktas netaikomas;

6.1.7. Punktas netaikomas;

6.1.8. teikdamas Paslaugas Platintojas privalo netrikdyti Užsakovo informacinių sistemų (programinės įrangos) veikimo ir (ar) nedaryti joms žalingo poveikio;

6.1.9. Platintojas privalo užtikrinti iš Užsakovo Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą;

6.1.10. Platintojas privalo kompensuoti Užsakovui pagrįstas ir protingas išlaidas ir tiesioginius nuostolius, patirtus šalinant Paslaugų trūkumus;

6.1.11. Platintojas privalo nuosekliai ir tinkamai vykdyti Sutartį, Pirkimo dokumentuose ir Sutartyje nustatytais terminais teikti Paslaugas, atlikti kitus įsipareigojimus, numatytus Sutartyje ir Teisės aktuose;

6.1.12. Platintojas turi teisę gauti Užsakovo apmokėjimą už Paslaugas, su sąlyga, kad tinkamai vykdo šią Sutartį;

6.1.13. Platintojas turi kitas teisės aktuose ir Pirkimo dokumentuose numatytas teises bei pareigas.

6.2. **Užsakovo teisės ir pareigos:**

6.2.1. Punktas netaikomas;

6.2.2. per visą Paslaugų teikimo laikotarpį Užsakovas privalo užtikrinti Platintojui / jo darbuotojams (personalui) prieigą (prisijungimą) prie Užsakovo JUDU integracinės platformos;

6.2.3. Užsakovas privalo vykdyti JUDU integracinės platformos administravimą ir aptarnavimą, įskaitant techninę priežiūrą;

6.2.4. Užsakovas privalo pateikti Platintojui aktualias E. bilietų pardavimo ir naudojimosi jais taisykles, kurias Platintojo darbuotojai (personalas), teikiantys Paslaugas, turi gerai žinoti ir gebėti taikyti;

6.2.5. Užsakovas Sutartyje nustatyta tvarka privalo atsiskaityti su Platintoju už tinkamai pagal nustatytus reikalavimus suteiktas Paslaugas ir kompensuoti Integracijos atlikimo išlaidas;

6.2.6. vykdant Sutartį Užsakovas privalo bendradarbiauti su Platintoju, suteikti Platintojui visą informaciją ir (ar) dokumentus, būtinus Sutarčiai vykdyti, ir užtikrinti Įmonės bendradarbiavimą su Platintoju;

6.2.7. punktas netaikomas;

6.2.8. Sutarties galiojimo laikotarpiu Užsakovas turi teisę naudoti Platintojo pavadinimą ir prekinį ženklą reklaminiuose lankstinukuose, savo internetiniuose tinklapiuose ir kituose informaciniuose leidiniuose, bei teikdamas informaciją apie Paslaugas ir Paslaugų teikimo sąlygas / Paslaugų tinklą prieš tai su Platintoju suderinęs Platintojo pavadinimo ir prekinių ženklų naudojimo tvarką ir (ar) sąlygas ;

6.2.9. Užsakovas turi teisę išskaityti iš Platintojui mokėtinų sumų visas Platintojo mokėtinų Užsakovui netesybų sumas, iš anksto informavęs apie tai Platintoją;

6.2.10. Užsakovas turi kitas teisės aktuose numatytas teises ir pareigas.

6.3. Platintojas Sutarties vykdymo metu gali pasitelkti subteikėjus šiomis sąlygomis:

6.3.1. įsigaliojus šiai sutarčiai Platintojas įsipareigoja per 3 (tris) darbo dienas pranešti Užsakovui tuo metu žinomų subteikėjų pavadinimus, kontaktinius duomenis ir jų atstovus, jeigu jie nenurodyti pasiūlyme. Platintojas įsipareigoja informuoti apie minėtos informacijos pasikeitimus visu Sutarties vykdymo metu, taip pat apie naujus subteikėjus, kuriuos jis ketina pasitelkti vėliau.;

6.3.2. Platintojas atsako už subteikėjų, jo įgaliotų atstovų ir darbuotojų veiksmus arba neveikimą taip, kaip atsakytų už savo paties veiksmus arba neveikimą;

6.3.3. Nenumatoma tiesioginio atsiskaitymo su subteikėju galimybė.

**7.** **ŠALIŲ ATSAKOMYBĖ**

7.1. Šalių atsakomybė yra nustatoma pagal teisės aktus ir šią Sutartį. Šalys įsipareigoja tinkamai vykdyti savo įsipareigojimus, prisiimtus šia Sutartimi, ir susilaikyti nuo bet kokių veiksmų, kuriais galėtų padaryti žalos viena kitai ar apsunkintų kitos Šalies prisiimtų įsipareigojimų įvykdymą.

7.2. Punktas netaikomas.

7.3. Platintojas, pavėlavęs pervesti Užsakovui vykdant Transakcijas gautiną lėšų sumą Sutartyje nustatytais terminais ir tvarka, Užsakovui raštu pareikalavus, moka Užsakovui 0,03 (trijų šimtųjų) proc. dydžio delspinigius nuo vėluojamų pervesti Užsakovui lėšų sumos už kiekvieną pavėluotą dieną.

7.4. punktas netaikomas.

7.5. Užsakovui vėluojant atsiskaityti su Platintoju, Platintojas turi teisę reikalauti iš Užsakovo 0,03 (trijų šimtųjų) proc. dydžio delspinigių nuo laiku nesumokėtos sumos už kiekvieną pradelstą dieną.

7.6. Jeigu Platintojas padaro kitokį su termino praleidimu susijusį Sutarties pažeidimą (nenumatytą Sutarties 7.3 p.) jis įsipareigoja mokėti Užsakovui 50,00 EUR (penkiasdešimt eurų) dydžio delspinigius už kiekvieną termino praleidimo dieną (jeigu pradelstas Sutarties terminas skaičiuojamas darbo dienomis – už kiekvieną darbo dieną).

7.7. Jeigu Platintojas padaro Sutarties esminį pažeidimą) jis įsipareigoja sumokėti Užsakovui 5000,00 EUR (penkių tūkstančių eurų) baudą už kiekvieną pažeidimo atvejį.

7.8. Jeigu Platintojas padaro šios Sutarties 7.7 p. nenumatytą Sutarties pažeidimą, nesusijusį su termino praleidimu, jis įsipareigoja sumokėti Užsakovui 200,00 EUR (dviejų šimtų eurų) baudą už kiekvieną pažeidimo atvejį.

7.9. Platintojas privalo atlyginti Užsakovui visus tiesioginius nuostolius, kuriuos pastarasis patirs dėl trečiųjų asmenų tiesioginių reikalavimų, kylančių iš Platintojo įsipareigojimų pagal šią Sutartį pažeidimo.

7.10. Jei Sutartis nutraukiama dėl Platintojo kaltės (pvz., dėl esminio Sutarties pažeidimo), Platintojas moka Užsakovui 5000,00 EUR (penkių tūkstančių eurų) baudą.

7.11. Šalys susitaria, kad kilus teisminiam ginčui dėl atsiskaitymo už suteiktas Paslaugas, Platintojas gali reikalauti priteisti ne didesnes kaip 5 (penkių) proc. metines palūkanas nuo nesumokėtos sumos, kaip tai numatyta Lietuvos Respublikos civilinio kodekso (toliau – **Civilinis kodeksas**) 6.210 straipsnio 1 dalyje.

7.12. Platintojas sutinka, kad pagal Sutartį mokėtinas netesybas (baudas, delspinigius) Užsakovas turi teisę išskaičiuoti iš Platintojui mokėtinų sumų, ne vėliau kaip prieš 3 (tris) darbo dienas apie tai raštu informavęs Platintoją, Sutarties 15.3. punkte nurodytais kontaktais.“.

7.13. Platintojas privalo sumokėti Užsakovui Sutartyje numatytas netesybas ir kompensuoti kitus patirtus pagrįstus nuostolius ne vėliau kaip per 30 (trisdešimt) kalendorinių dienų nuo atitinkamo prašymo (reikalavimo) gavimo dienos.

7.14. Netesybų sumokėjimas neatleidžia Šalių nuo atitinkamų įsipareigojimų įvykdymo.

7.15. Visos Sutartyje numatytos netesybos laikomos minimaliais neįrodinėtinais Šalies nuostoliais.

**8. SUTARTIES ĮVYKDYMO UŽTIKRINIMAS**

8.1. Užsakovas reikalauja, kad Sutarties įvykdymas būtų užtikrinamas užstatu, pervedant jį į Užsakovo banko sąskaitą Nr. LT14 7044 0600 0764 2185 AB SEB banke, arba banko garantija arba draudimo bendrovės laidavimo draudimo raštu. Užsakovas reikalauja kad pirminis sutarties įvykdymo užtikrinimas būtų pateiktas Užsakovui ne vėliau kaip vieną dieną iki Paslaugų teikimo pradžios. Nepateikus užtikrinimo, tai yra pagrindas Užsakovui neleisti Platintojui pradėti teikti paslaugą dėl Platintojo kaltės apie tai raštu pranešant Platintojui. .

8.2.Sutarties įvykdymo užtikrinimo suma: pradinė Sutarties įvykdymo užtikrinimo suma - ne mažiau kaip 5 000,00 EUR (penki tūkstančiai eurų). Po 3 (trijų) pilnų mėnesių nuo pradėjimo teikti Paslaugas dienos Sutarties įvykdymo užtikrinimo suma atnaujinama, kad būtų pakankama padengti vidutinę per apytiksliai 2 mėnesius Platintojo įvykdytų Transakcijų sumą (kuri apskaičiuojama pilnų trijų mėnesių Transakcijų sumą su PVM dalinant iš 3 ir dauginant iš 2), bet ne mažiau kaip 5 000,00 EUR (penki tūkstančiai eurų). Vėliau Sutarties įvykdymo užtikrinimo suma perskaičiuojama po 12 (dvylikos) pilnų mėnesių skaičiuojant nuo pradėjimo teikti Paslaugas dienos ( kuri apskaičiuojama pilnų 12 paskutinių mėnesių Transakcijų sumą su PVM dalinant iš 112 ir padauginant iš 2). Atnaujintas (perskaičiuotas) Sutarties įvykdymo užtikrinimas pateikiamas per 15 (penkiolika) kalendorinių dienų nuo Užsakovo pranešimo dienos.

8.3. Jeigu Platintojas Sutarties vykdymą užtikrina banko garantija ar draudimo bendrovės laidavimo raštu, Sutarties įvykdymo užtikrinimo dokumentas turi būti parengtas pagal Sutarties priede (priedas Nr. 6) pateiktą formą. Platintojas privalo pateikti deramai įformintą, atitinkančią Lietuvos Respublikos teisės aktų reikalavimus, banko besąlyginę ir neatšaukiamą Sutarties įvykdymo garantiją arba besąlyginį ir neatšaukiamą draudimo bendrovės laidavimo draudimo raštą (toliau – **laidavimas**) (kartu su laidavimo draudimo raštu turi būti pateiktas laidavimo draudimo liudijimas (polisas) su nuoroda į taisykles, kurių pagrindu buvo nustatytos draudimo sąlygos bei mokestinio pavedimo, patvirtinančio draudimo polise nurodytos draudimo įmokos apmokėjimą, kopija) bei visus juos lydinčius dokumentus (originalus) tokiomis sąlygomis:

8.3.1. garantas – bankas arba draudimo bendrovė. Banko garantija turi būti išduota Lietuvos Respublikoje ar kitoje Europos Sąjungos valstybėje narėje ar Europos Ekonominės Erdvės (EEE) valstybėje registruoto banko arba kito tarptautinio banko, kuriam yra suteiktas tarptautinės reitingų agentūros ilgalaikio skolinimosi reitingas ne žemesnis kaip BBB-(Fitch ir S&P) arba Baa3 (Moody’s). Reitingą turi atitikti bankas, kuris išdavė garantiją, arba bendrovių grupė, kuriai jis priklauso;

8.3.2. garantijos (laidavimo) dalykas: bet koks Platintojo prievolių pagal Sutartį ir jos priedus pažeidimas, dalinis ar visiškas jų nevykdymas ar netinkamas jų vykdymas;

8.3.3. garantijos (laidavimo) sumos išmokėjimo sąlygos ir tvarka: per 10 (dešimt) darbo dienų nuo pirmo raštiško Užsakovo pranešimo garantui apie Platintojo Sutartyje nustatytų prievolių pažeidimą, dalinį ar visišką jų nevykdymą arba netinkamą vykdymą. Garantas neturi teisės reikalauti, kad Užsakovas pagrįstų savo reikalavimą. Užsakovas pranešime garantui nurodys, kad garantijos (laidavimo) suma jam priklauso dėl to, kad Platintojas dalinai ar visiškai neįvykdė Sutarties sąlygų ar kitaip pažeidė Sutartį.

8.4. Garantijos (laidavimo) galiojimo terminas: Pradinė Garantija (laidavimas) turi galioti ne trumpiau kaip 6 mėn. (skaičiuojant nuo paslaugų teikimo pradžios). Antrinė garantija (laidavimas) (kuri išduodama/perskaičiuojama pasibaigus pilniems 3 mėnesiams po paslaugų teikimo pradžios) turi galioti ne trumpiau kaip 2 mėnesiai po to kai pasibaigia pilni 12 mėnesių nuo paslaugų teikimo pradžios. Tretinė garantija (laidavimas) (kuri išduodama/perskaičiuojama pasibaigus pilniems 12 mėnesių po paslaugų teikimo pradžios) turi galioti iki Sutarties galiojimo termino pabaigos (ji gali būti išduodama ir po 12 mėn. laikotarpiams, išskyrus paskutinį laikotarpį, jei iki sutarties galiojimo termino pabaigos lieka trumpesnis terminas). Likus ne mažiau kaip 30 (trisdešimt) dienų iki garantijos(laidavimo) galiojimo pabaigos, Paslaugų teikėjas privalo pateikti Užsakovui naują garantiją (laidavimą) (atitinkančią šios Sutarties sąlygas), kuri turi nenutrūkstamai pratęsti Sutarties įvykdymo užtikrinimą atnaujintam terminui ar iki Sutarties galiojimo termino pabaigos, jei terminas trumpesnis.

8.5. Jei Užsakovas pasinaudoja Sutarties įvykdymo užtikrinimu, Platintojas, siekdamas toliau vykdyti sutartinius įsipareigojimus, privalo per 10 (dešimt) darbo dienų nuo pranešimo, kad Užsakovas pasinaudojo Sutarties įvykdymo užtikrinimu, gavimo dienos pateikti Užsakovui naują Sutarties įvykdymo užtikrinimą, šios Sutarties 8.2 punkte nurodytai atitinkamai sumai.

8.6. Sutarties įvykdymo užtikrinimas grąžinamas Platintojui per 30 (trisdešimt) kalendorinių dienų po Sutarties pabaigos, gavus rašytinį Platintojo prašymą (garantijos (laidavimo rašto) atveju grąžinamas garantijos (laidavimo) originalas tik jei originalas buvo pateiktas ne elektronine forma). Sutarties įvykdymo užtikrinimas taip pat gali būti grąžinamas per 30 (trisdešimt) kalendorinių dienų po visų Paslaugų suteikimo, gavus rašytinį Platintojo prašymą, jei po Paslaugų teikimo termino pabaigos neiškyla Paslaugų trūkumų, priešingu atveju grąžinimo terminas perkeliamas 30 (trisdešimt) kalendorinių dienų po trūkumų pašalinimo.

8.7. Užsakovas taip pat turi teisę pasinaudoti sutarties įvykdymo užtikrinimu (garantija ar laidavimo) jei vėluojama nustatytu laiku pratęsti sutarties įvykdymo užtikrinimą (garantiją ar laidavimo raštą). Tokiu atveju gauta suma laikoma Sutarties įvykdymo užtikrinimu (užstato forma). Platintojui pateikus Užsakovui tinkamą kitos Sutartyje numatytos formos (garantijos ar laidavimo rašto) sutarties įvykdymo užtikrinimą Sutartyje numatytai sumai, šiame punkte nurodytas užstatas gražinamas Platintojui per 10 dienų nuo Platintojo prašymo Užsakovui pateikimo.

**9.** **KONFIDENCIALUMAS IR ASMENS DUOMENŲ TVARKYMAS**

9.1. Sąvokos:

9.1.1. Konfidenciali informacija – bet kokia Užsakovo pateikta ar Platintojo vykdant Sutartį sužinota informacija, nepriklausomai nuo jos pateikimo (gavimo) formos, įskaitant bet neapsiribojant:1) informacija, susijusi su Užsakovo technine ir programine IT infrastruktūra, 2) E. bilietų paslaugos teikimui naudojamos bekontaktės RFID kortelės sektorių struktūra, jos rakinimo raktai, kortelės raktų generavimo ir rakinimo algoritmai, 43) komercinė paslaptis, kuri suprantama taip, kaip ji apibrėžta Civilinio kodekso 1.116 straipsnyje;

9.1.2. Tretieji asmenys (trečiosios šalys) – bet kurie asmenys, nesantys šios Sutarties šalimis. Konfidencialią informaciją, be kita ko, draudžiama atskleisti Platintojo darbuotojams, kurių darbo funkcijų atlikimui tokia Konfidenciali informacija nėra būtina, o taip pat tokių darbuotojų šeimos nariams ir (ar) artimiesiems;

9.1.3. Laikmena – Konfidencialios informacijos fiksavimas bet kokiais būdais ar priemonėmis, prieinamais šios Sutarties pasirašymo dieną ar išrastais vėliau, jei tokių būdų ir (ar) priemonių pagalba informaciją įmanoma perduoti kitam asmeniui.

9.2. Konfidenciali informacija ar jos dalis gali būti naudojama tik tikslu vykdyti prisiimtus Šalių tarpusavio įsipareigojimus pagal šią Sutartį. Konfidencialios informacijos naudojimas bet kokiais kitais tikslais, kitų Platintojo produktų vystymui ar tokio pobūdžio informacijos perdavimas trečiosioms šalims yra laikomas esminiu Sutarties pažeidimu su Platintojo prievole kompensuoti Užsakovo žalą (nuostolius), patirtą dėl tokio pobūdžio neteisėtų Platintojo veiksmų.

9.3. Platintojo įsipareigojimai:

9.3.1. neatskleisti, neperduoti ir kitais būdais neperleisti Konfidencialios informacijos jokiems Tretiesiems asmenims, įskaitant naudojant bet kokias priemones ir (ar) Laikmenas;

9.3.2. jei kiltų neaiškumas, ar jo turima informacija laikytina konfidencialia, jis įsipareigoja nedelsdamas kreiptis į Užsakovą, prašydamas paaiškinti, ar šios Sutarties tikslais tokia informacija yra konfidenciali. Iki išaiškinimo dėl informacijos konfidencialumo gavimo iš Užsakovo, Platintojas tokią informaciją įsipareigoja laikyti konfidencialia ir taikyti jai šios Sutarties nustatytą Konfidencialiai informacijai taikomą režimą;

9.3.3. imtis visų reikalingų Konfidencialios informacijos apsaugos priemonių ir garantuoti jos saugumą, įskaitant, bet neapsiribojant, elgtis su Konfidencialia informacija tokiu būdu, kad nebūtų sudaryta galimybių Tretiesiems asmenims ją gauti be Platintojo žinios;

9.3.4. nenaudoti Konfidencialios informacijos kitiems tikslams, nei nurodyti Sutartyje, ir nevykdyti jokios komercinės, verslo, politinės ar bet kokios kitos veiklos naudojant Konfidencialią informaciją be išankstinio Užsakovo rašytinio sutikimo.

9.4. Bet koks Konfidencialios informacijos atskleidimas bus laikomas esminiu šios Sutarties pažeidimu.

9.5. Šios Sutarties reikalavimai nebus taikomi Konfidencialiai informacijai:

9.5.1. kuri yra viešai prieinama Tretiesiems asmenims ar visuomenei Užsakovo valia;

9.5.2. kuri tapo vieša ne dėl Platintojo veiksmų (neteisėto neveikimo);

9.5.3. tais atvejais, kai pareigą atskleisti Konfidencialią informaciją nustato taikytini teisės aktai.

9.6. Platintojas įsipareigoja nedelsiant pranešti Užsakovui, jeigu sužino arba pagrįstai įtaria, kad Konfidenciali informacija buvo ar galėjo būti neteisėtai atskleista Tretiesiems asmenims.

9.7. Nutraukus Sutartį arba įgyvendinus tikslą, dėl kurio Konfidenciali informacija buvo atskleista, Platintojas privalo neatkuriamai sunaikinti visą iš Užsakovo gautą Konfidencialią informaciją ir pateikti rašytinį patvirtinimą apie Konfidencialios informacijos sunaikinimą.

9.8. Užsakovas turi teisę registruoti Platintojo veiksmus, atliekamus prisijungimo prie JUDU integracinės platformos ar JUDU informacinės sistemos duomenų bazėje metu.

9.9. Iškilus poreikiui, siekdamas įsitikinti, ar tinkamai vykdomi konfidencialumo reikalavimai, Užsakovas turi teisę atlikti Platintojo veiksmų, susijusių su Konfidencialia informacija, patikrinimą, vykdyti Platintojo veiksmų, susijusių su konfidencialia informacija, stebėjimą ir pavesti atlikti auditą kompetentingoms institucijoms.

9.10. Jeigu Platintojas nevykdys ar netinkamai vykdys bet kokius šia Sutartimi prisiimtus konfidencialumo įsipareigojimus, jis įsipareigoja sumokėti Užsakovui 5000,00 EUR (penkių tūkstančių eurų) baudą už kiekvieną įsipareigojimo saugoti Konfidencialią informaciją pažeidimo atvejį ir atlyginti visus kitus Užsakovo nuostolius (nuostolius sudaro turtinė ir (ar) neturtinė žala, patirtos išlaidos, negautos pajamos ir bet kokie kiti nuostoliai).

9.11. Konfidencialumo įsipareigojimai galioja neterminuotai ir pasibaigus šiai Sutarčiai.

9.12. Viena Šalis teikia, o kita Šalis gauna Šalies atstovų (įskaitant Šalies pasitelktų duomenų tvarkytojų ar jų atstovų) asmens duomenis sutarties su duomenų subjekto atstovaujama Šalimi sudarymo ir vykdymo tikslu. Šie duomenys teikiami/gaunami vadovaujantis teisėto intereso pagrindu, siekiant pasitelkti sutarties Šalies atstovą sutarties sudarymui ir tinkamam jos vykdymui (siekiant identifikuoti atstovą, su juo susisiekti, pasirašyti dokumentus ir pan.). Teikiami/gaunami šie asmens duomenys: vardas, pavardė, įmonės pavadinimas, pareigos, telefono ryšio numeris, elektroninio pašto adresas bei kiti Šalies ir/ar jo atstovo pateikti duomenys . Šiame punkte nurodytu tikslu ir pagrindu teikiami tik tų duomenų subjektų asmens duomenys, kurie sudaro arba vykdo Šalių sudarytą sutartį. Gautus asmens duomenis Šalis įsipareigoja tvarkyti laikydamasi 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) bei kitų taikytinų Lietuvos Respublikos teisės aktų reikalavimų. Gauti asmens duomenys saugomi ne ilgiau, nei to reikia šioje sutartyje nurodytiems tikslams pasiekti.

9.13. Platintojas informuoja savo atstovus apie jų asmens duomenų tvarkymą, nurodydamas šią informaciją: SĮ „Susisiekimo paslaugos“ (įmonės kodas 124644360, įmonės buveinės adresas Laisvės pr. 10A, LT-04215, Vilnius, el. pašto adresas info@judu.lt) tvarko šiuos Platintojo atstovų asmens duomenis: vardą, pavardę, įmonės pavadinimą, pareigas, telefono ryšio numerį, elektroninio pašto adresą bei kitus Platintojo ir/ar jo atstovo pateiktus duomenis. Nurodyti asmens duomenys tvarkomi sutarties su duomenų subjekto atstovaujama Šalimi sudarymo ir vykdymo tikslu, siekiant teisėtų sutarties Šalių interesų. Atsižvelgiant į sutarties vykdymo eigą ir/ar taikomų teisės aktų reikalavimus (pvz., siekiant patirtų nuostolių atlyginimo, atliekant auditą ir pan.), Platintojo ir jo atstovų asmens duomenys gali būti perduodami atitinkamoms valstybės ir savivaldybių institucijoms ir įstaigoms, draudimo bendrovėms, antstoliams, advokatams, audito paslaugas teikiantiems asmenims. Platintojo atstovai turi teisę prašyti įgyvendinti savo kaip duomenų subjektų teises, kaip tai nurodyta Bendrajame duomenų apsaugos reglamente, raštu kreipdamiesi tiesiogiai į Užsakovą.

9.14. Platintojas įsipareigoja nedelsiant informuoti Užsakovą apie jo atstovų ar jų asmens duomenų pasikeitimą.

9.15. Jeigu poreikis tvarkyti asmens duomenis paaiškėja po Sutarties sudarymo, Šalys įsipareigoja nedelsiant sudaryti papildomą susitarimą dėl duomenų tvarkymo ar teikimo ir prie Sutarties ir imtis kitų būtinų priemonių siekiant užtikrinti atitiktį Bendrojo duomenų apsaugos reglamento reikalavimams. Šalys pripažįsta, kad papildomo susitarimo dėl duomenų tvarkymo ar teikimo pasirašymas nebus laikomas esminiu šios Sutarties sąlygų pakeitimu.

9.16. Iškilus poreikiui, siekdamas įsitikinti, ar tinkamai vykdomi konfidencialumo įsipareigojimai / tvarkomi asmens duomenys, Užsakovas turi teisę atlikti Platintojo veiksmų, susijusių su Konfidencialia informacija / asmens duomenų sauga, patikrinimą, vykdyti Platintojo veiksmų, susijusių su Konfidencialia informacija ir (ar) asmens duomenų sauga, stebėjimą ir suteikti galimybę pavesti atlikti auditą kompetentingoms institucijoms. Platintojas įsipareigoja sudaryti visas reikiamas sąlygas patikrinimui arba auditui atlikti.

**10. AUTORIAUS TEISĖS**

10.1. Autoriaus teisės ir kitos intelektinės nuosavybės teisės į iki šios Sutarties įsigaliojimo dienos esamą JUDU integracinės platformos programinę įrangą, dokumentaciją, įgyvendintus techninius ir programinius sprendimus ir kitus rezultatus priklauso išimtinai tik Užsakovui.

10.2. Platintojas atlygina Užsakovui visus nuostolius, patirtus dėl bet kokių trečiųjų šalių ieškinių dėl patentų, prekių ženklų, autorių, gretutinių ir (ar) pramoninių pavyzdžių teisių pažeidimų.

**11. NENUGALIMOS JĖGOS APLINKYBĖS (*FORCE MAJEURE*)**

* 1. Šalis atleidžiama nuo atsakomybės už Sutarties nevykdymą, jei ji nevykdoma dėl nenugalimos jėgos (force majeure). Šalys nenugalimos jėgos (force majeure) aplinkybėmis susitaria laikyti aplinkybes, kaip jos reglamentuotos Civilinio kodekso 6.212 straipsnyje.
	2. Šalis, prašanti ją atleisti nuo atsakomybės, privalo pranešti kitai Šaliai raštu apie nenugalimos jėgos aplinkybes nedelsiant, bet ne vėliau kaip per 3 (tris) darbo dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas.
	3. Esant nenugalimos jėgos (force majeure) aplinkybėms Šalis atleidžiama nuo savo sutartinių įsipareigojimų vykdymo visam minėtų aplinkybių buvimo laikotarpiui, o jeigu laiku nebuvo pateiktas pranešimas, nuo pranešimo pateikimo momento iki nenugalimos jėgos aplinkybių buvimo pabaigos.
	4. Jei nenugalimos jėgos aplinkybės tęsiasi ilgiau kaip 3 (tris) mėnesius, bet kuri iš Šalių turi teisę vienašališkai ne teismo keliu nutraukti šią Sutartį, apie tai įspėjusi raštu kitą Šalį prieš 5 (penkias) kalendorines dienas.
	5. Sutarties nutraukimas nepanaikina pareigos sumokėti už iki Sutarties nutraukimo įvykdytus įsipareigojimus, ir kitos Šalies teisės reikalauti atlyginti netesybas bei nuostolius, atsiradusius dėl Sutarties nevykdymo ar netinkamo vykdymo iki nenugalimos jėgos (force majeure) aplinkybių atsiradimo.
	6. Nenugalimos jėgos aplinkybe (force majeure) nėra ir nebus laikoma COVID-19 pandemija.
1. **SUTARTIES VYKDYMO SUSTABDYMAS**
	1. Sutarties vykdymas (ar atitinkamos įsipareigojimų dalies vykdymas) gali būti stabdomas šiais atvejais, įforminant tai Užsakovo raštu:
		1. jeigu Platintojas pradelsia mokėjimą pagal Sutarties 4.2 punktą ilgiau nei 5 (penkias) darbo dienas arba Platintojas 5 (penkias) darbo dienas vėluoja pervesti Užsakovui trūkstamas lėšas;
		2. jeigu Platintojas Sutartyje numatytais atvejais nepratęsia, nepateikia naujo ar neatnaujina (nepadidina po perskaičiavimo) sutarties įvykdymo užtikrinimo;
		3. esant Sutarties 11 skyriuje numatytoms aplinkybėms;
		4. jei manoma, kad dėl esminių klaidų ar pažeidimų Sutartis tampa negaliojančia, – tam, kad būtų galima patikrinti, ar iš tikrųjų buvo padarytos esminės klaidos ar pažeidimai;
		5. jei Užsakovui iš Trečiųjų šalių reikalinga įsigyti papildomų paslaugų / prekių / darbų, kurios būtinos Paslaugų pagal Sutartį tolesniam teikimui;
		6. jei, Užsakovo pagrįstu vertinimu, dėl Platintojo veiksmų ir (ar) neveikimo Sutarties tolesnio vykdymo rizika Užsakovui tampa nebepriimtina;
		7. jei Platintojas nepradeda teikti Paslaugų per Sutarties 2.6 punkte numatytą terminą.
	2. Platintojas, gavęs atitinkamą Užsakovo raštą, turi sustabdyti Paslaugų teikimą kaip įmanoma operatyviau, bet ne vėliau kaip per 1 (vieną) darbo dieną nuo rašto gavimo.
	3. Sutarties vykdymas atnaujinamas: Sutarties 12.1.1 papunktyje numatytu atveju – Platintojui tinkamai įvykdžius Užsakovui visus savo įsipareigojimus dėl gautų piniginių lėšų pervedimo; Sutarties 12.1.2 papunktyje numatytu atveju - išnykus Sutarties 11 skyriuje numatytoms aplinkybėms; Sutarties 12.1.3 papunktyje numatytu atveju - nepasitvirtinus įtarimams; Sutarties 12.1.4 papunktyje numatytu atveju - Užsakovui pranešus, kad trūkstamos paslaugos / prekės / darbai įsigyti ir atlikti; Sutarties 12.1.5 papunktyje numatytu atveju - Užsakovui patvirtinus, kad Platintojas pašalino veiksnius, keliančius neproporcingą Sutarties vykdymo riziką; 12.1.6 papunktyje numatytu atveju – Platintojui pradėjus teikti Paslaugas naujoje Prekybos vietoje. Atnaujinus Sutarties vykdymą, Sutarties 12.1.2-12.1.4 papunkčiuose numatytais atvejais neįvykdytų prievolių įvykdymo terminai pratęsiami tokiam terminui, kiek buvo likę laiko jų įvykdymui sustabdymo metu.
	4. Punktas netaikomas.
	5. Tais atvejais, kai aplinkybės, dėl kurių sutartinių įsipareigojimų (jų dalies) vykdymas buvo sustabdytas, dar nėra išnykusios, o Sutarties sustabdymas trunka ilgiau nei 5 mėnesiai, bet kuri iš Šalių turi teisę vienašališkai ne teismo keliu nutraukti šią Sutartį, apie tai įspėjusi raštu kitą Šalį ne vėliau kaip prieš 5 (penkias) kalendorines dienas..

**13. SUTARTIES GALIOJIMAS, KEITIMAS IR NUTRAUKIMAS**

13.1. Šalims pasirašius Sutartį, ši Sutartis įsigalioja nuo Sutarties pasirašymo ir galioja ne ilgiau kaip iki 2027 m. liepos 1 d. Paslaugų teikimo terminas – ne ilgiau kaip iki 2027 m. gegužės 1 d.

13.2. Sutartis baigiasi:

13.2.1. suėjus Sutarties 13.1 punkte nurodytam Sutarties galiojimo terminui;

13.2.2. punktas netaikomas;

13.2.3. Šaliai nutraukus Sutartį Sutartyje nustatyta tvarka;

13.2.4. kitais Teisės aktuose numatytais atvejais.

13.3. Jeigu kuri nors šios Sutarties nuostata taptų negaliojančia dėl prieštaravimo imperatyvioms įstatymų nuostatoms ar dėl kitų priežasčių, tai neatleis Šalių nuo jų įsipareigojimų vykdymo ir, jeigu teisiškai įmanoma, Šalys privalės dėti visas pastangas, kad pasiektų tikslus, kurie ekonominiu požiūriu būtų artimiausi tokiose nuostatose numatytiems tikslams. Tokiu atveju Šalys turi susitarti pakeisti netinkamą nuostatą ekonominiu požiūriu artimiausia nuostata ir tai įforminti raštu.

13.4. Sutartis jos galiojimo laikotarpiu gali būti keičiama jei tokios pat sąlygos taikomos ir kitiems platintojams platinantiems el. bilietus savo analogiškose Platformose.

13.5. Sutarties galiojimo laikotarpiu Šalis, inicijuojanti Sutarties sąlygų pakeitimą, pateikia kitai Šaliai raštišką prašymą keisti Sutarties sąlygas bei dokumentų, pagrindžiančių prašyme nurodytas aplinkybes, argumentus ir paaiškinimus, kopijas. Šalims tarpusavyje susitarus dėl Sutarties sąlygų keitimo ar papildymo, pakeitimai, papildymai ar priedai įforminami rašytiniu susitarimu, kuris yra Sutarties neatskiriama dalis ir turi privalomą galią Šalims ir be jos negalioja.

13.6. Nutraukus Sutartį ar jai pasibaigus, lieka galioti šios Sutarties nuostatos, susijusios su atsakomybe tarp Šalių pagal šią Sutartį, konfidencialumo reikalavimai, el. bilietų grąžinimo ir komisinio perskaičiavimo dėl grąžintų el. bilietų sąlygos, taip pat visos kitos šios Sutarties nuostatos, kurios išlieka galioti po Sutarties nutraukimo arba turi išlikti galioti, kad būtų visiškai įvykdyta ši Sutartis.

13.7. Sutartis gali būti nutraukta LR Civiliniame kodekse ir bei kitais Sutartyje numatytais atvejais.

13.8. Užsakovas turi teisę vienašališkai nutraukti Sutartį savo iniciatyva, nenurodant Sutarties nutraukimo priežasčių, įspėjęs Platintoją apie Sutarties nutraukimą ne vėliau kaip prieš 90 (devyniasdešimt) kalendorinių dienų iki Sutarties nutraukimo (šiuo pagrindu Sutartis nutraukiama ne teismo tvarka), neatlyginant Platintojui jokių nuostolių dėl sutarties vienašališko nutraukimo, išskyrus atsiskaitymą su Platintoju už laiku ir tinkamai iki Sutarties nutraukimo momento suteiktas Paslaugas. Ta pati nuostata taikoma, jei Užsakovas inicijuoja vienodus sutarčių sąlygų pakeitimus visiems platintojams platinantiems el. bilietus savo analogiškose Platformose, o Platintojas nesutinka pakeisti Sutartį.

13.9. Užsakovas, įspėjęs Platintoją prieš 7 (septynias) dienas, nesikreipiant į teismą, turi teisę vienašališkai nutraukti Sutartį šiais atvejais:

13.9.1. kai Platintojas bankrutuoja arba yra likviduojamas, sustabdo ūkinę veiklą arba įstatymuose ir kituose teisės aktuose numatyta tvarka susidaro analogiška situacija;

13.9.2. kai keičiasi Platintojo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties įvykdymui;

13.9.3. kai Platintojas įsiteisėjusiu kompetentingos institucijos ar teismo sprendimu yra pripažintas kaltu dėl profesinio pažeidimo;

13.9.4. kai Platintojas sudaro subteikimo sutartį (keičia subtiekėją) be Užsakovo sutikimo ir neištaiso trūkumo per 14 dienų nuo Užsakovo pranešimo;

13.9.5. kai Platintojas per pagrįstai nustatytą protingą laikotarpį neįvykdo Užsakovo nurodymo ištaisyti netinkamai įvykdytus arba neįvykdytus sutartinius įsipareigojimus;

13.9.6. kai Platintojas nevykdo kitų savo sutartinių įsipareigojimų ir tai yra esminis Sutarties pažeidimas;

13.9.7. kai Platintojas teisės aktų nustatyta tvarka įtraukiamas į Nepatikimų tiekėjų ar lygiavertį sąrašą;

13.9.8. dėl kitokio pobūdžio neveiksnumo, trukdančio vykdyti Sutartį;

13.9.9. jei likę neišnaudoti mažiau nei 5 (penki) procentai Pradinės sutarties vertės be PVM, nurodytos Sutarties 5.4 punkte.

13.10. Platintojas, prieš 7 (septynias) dienas įspėjęs Užsakovą, nesikreipiant į teismą, turi teisę vienašališkai nutraukti šią Sutartį prieš terminą šiais atvejais:

13.10.1. kai Užsakovas nevykdo ar netinkamai vykdo savo sutartinius įsipareigojimus ir toks nevykdymas ar netinkamas vykdymas yra esminis Sutarties sąlygų pažeidimas;

13.10.2. kai Užsakovas bankrutuoja arba yra likviduojamas, sustabdo ūkinę veiklą arba įstatymuose ir kituose teisės aktuose numatyta tvarka susidaro analogiška situacija.

13.11. Sutartis gali būti nutraukta (jos atsisakyta) kitais galiojančiame Civiliniame kodekse ir Sutartyje numatytais atvejais.

13.12. Platintojas turi teisę vienašališkai (ne teismo keliu) nutraukti sutartį nenurodant priežasčių, prieš 30 dienų raštu įspėjus Užsakovą. Jei Sutartis nutraukiama nepradėjus teikti paslaugas ar teikiant Paslaugas mažiau nei 6 mėn., Platintojas turi atlyginti Užsakovui Išlaidų Integracijai sumą, nurodytą Sutarties 2.1 p. (jei ji Platintojui sumokėta) bei sumokėti 2000 eur. baudą.

1. **SUTARTIES ESMINIAI PAŽEIDIMAI**
	1. Sutarties esminiu pažeidimu bus laikoma:
		1. Techninės specifikacijos, 4.1, 4.2-4.6, 5.2, ir 11 p. pažeidimas ar netinkamas vykdymas;
		2. per paskutinių 6 (šešių) kalendorinių mėnesių laikotarpį užfiksuota 3 (trys) ir daugiau atvejų, kai Platintojas pažeidė Sutarties 4.2 punkte numatytą mokėjimo Užsakovui terminą, nepriklausomai nuo pažeidimo trukmės, ir (arba) pervedė nevisą Užsakovui priklausančią lėšų sumą;
		3. Platintojas vėluoja pasiruošti Paslaugų teikimui ir atlikti Integraciją daugiau nei 60 (trisdešimt) kalendorinių dienų;
		4. Platintojas Sutartyje numatytais atvejais nepratęsia, nepateikia naujo ar neatnaujina sutarties įvykdymo užtikrinimo ilgiau kaip 30 dienų.
		5. Platintojas platina elektroninius bilietus ne per Platformą ar Platformoje platina El. bilietus tiesiogiai Naudotojams (kai už bilietus Platintojui tiesiogiai sumoka ne Klientas, o Naudotojas) ar platina bilietus kitiems fiziniams ar juridiniams asmenims nei Klientai.

**15. SUSIRAŠINĖJIMAS IR KONTAKTINIAI ASMENYS**

15.1. Jei kitaip nesusitarta tarp Šalių, visi paklausimai dėl Paslaugų, užsakymai, pranešimai, reikalavimai, prašymai ir kita korespondencija tarp Šalių (toliau bendrai - **pranešimai**) pagal šią Sutartį turi būti siunčiami registruotu paštu, elektroniniu paštu ar kitomis elektroninėmis ryšio priemonėmis.

15.2. Atitinkami pranešimai bus laikomi gautais:

15.2.1. siunčiant elektroniniu paštu ar kitomis elektroninėmis ryšio priemonėmis – jų išsiuntimo dieną;

15.2.2. siunčiant registruotu paštu – po 5 (penkių) dienų nuo išsiuntimo registruotu paštu dienos.

15.3. Už Sutarties vykdymą atsakingi asmenys:

|  |  |  |
| --- | --- | --- |
|  | **Užsakovas** | **Platintojas** |
| Pareigos |  |  |
| Vardas, pavardė |  |  |
| Adresas |  |  |
| Telefonas |  |  |
| El. paštas |  |  |

15.4. Sutarties 15.3 punkte nurodyti asmenys atitinkamai Užsakovo ir Platintojo yra įgalioti kontroliuoti, kad Sutartis būtų tinkamai vykdoma, pasirašyti patikrinimo protokolą, PVM sąskaitas-faktūras, pateikti užsakymus, priimti visus sprendimus, susijusius su šios Sutarties vykdymu, išskyrus sprendimus dėl pačios Sutarties pakeitimo, nutraukimo ar pratęsimo.

15.5. Punktas netaikomas

15.6. Šalys privalo iš anksto iki rekvizitų pasikeitimo informuoti viena kitą apie pasikeitusius savo rekvizitus. Šalis, nepranešusi laiku apie pasikeitusius rekvizitus, negali reikšti pretenzijų, kad ji negavo pranešimų, jei kita Šalis atliko veiksmus pagal paskutinius jai žinomus tos Šalies adresą ar rekvizitus.

**16. BAIGIAMOSIOS NUOSTATOS**

16.1. Platintojas negali perleisti tretiesiems asmenims visų ar dalies savo teisių, susijusių su Sutartimi, įskaitant reikalavimo teisę į Užsakovo mokėtinas sumas. Be Užsakovo išankstinio rašytinio sutikimo (leidimo) sudaryti sandoriai dėl teisių ar pareigų pagal Sutartį perleidimo laikytini niekiniais ir negaliojančiais nuo jų sudarymo momento.

16.2. Šiai Sutarčiai ir visoms iš šios Sutarties atsirandančioms teisėms ir pareigoms taikomi Lietuvos Respublikos įstatymai bei kiti norminiai teisės aktai. Sutartis sudaryta ir turi būti aiškinama pagal Lietuvos Respublikos teisę.

16.3. Šalių ginčai sprendžiami pagal Lietuvos Respublikos įstatymus tame Lietuvos Respublikos teisme, kurio veiklos teritorijai priklauso Užsakovo buveinė.

16.4. Ši Sutartis sudaryta lietuvių kalba, 2 (dviem) vienodą juridinę galią turinčiais egzemplioriais – po 1 (vieną) kiekvienai šaliai.

16.5. Šiuo Šalys patvirtina, kad Sutartį perskaitė, suprato jos turinį ir pasekmes, priėmė ją kaip atitinkančią jų tikslus ir pasirašė aukščiau nurodyta data.

16.6. Sutarties priedai, kurie yra neatskiriama Sutarties dalis:

16.6.1. Priedas Nr. 1 – Techninė specifikacija;

16.6.2. Priedas Nr. 2 – netaikomas

16.6.3. Priedas Nr. 3 – netaikomas;

16.6.4. Priedas Nr. 4 - netaikomas;

16.6.5. Priedas Nr. 5 - Transakcijų ataskaita;

16.6.6. Priedas Nr. 6 – Sutarties įvykdymo užtikrinimo formos;

16.6.7. Priedas Nr. 7 – Pranešimas apie paslaugų kainininko pakeitimus;

16.6.8. Priedas Nr. 8 – netaikomas.

[**nurodomi kiti priedai]**

**17. ŠALIŲ REKVIZITAI**

**UŽSAKOVAS** **PLATINTOJAS**

**Savivaldybės įmonė „SUSISIEKIMO PASLAUGOS“**

Adresas: Laisvės pr. 10A, Vilnius

Kodas: 124644360

PVM mokėtojo kodas: LT246443610

Tel. / faks.: (8 5) 270 9339

El. pašto adresas: office@judu.lt

A. s.: LT14 7044 0600 0764 2185

Bankas: AB SEB bankas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ A.V. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ A.V.

*priedas Nr.5*

**TRANSAKCIJŲ ATASKAITA**

Vadovaujantis 20\_\_\_ m. ­­­­­­­­­­­­­­­\_\_\_\_\_\_\_\_\_\_ d. Elektroninių bilietų pardavimo (platinimo) per personalizuotą papildomų naudų darbuotojams valdymo platformą paslaugų teikimo sutartimi Nr. \_\_\_\_\_\_\_\_, pateikiame periodinę transakcijų ataskaitą.

Ataskaitos išsiuntimo data \_\_\_\_\_ (pvz. 2016.04.11).

Ataskaitinis periodas \_\_\_\_\_\_\_\_\_\_ (pvz. 2016.04.01 – 2016.04.10).

Mokėtina suma \_\_\_\_\_\_\_\_\_\_\_\_\_\_ EUR (*suma žodžiais*).

Mokėtinos sumos išklotinė:

*<lentelės pildymo pavyzdys>*

|  |  |  |  |  |
| --- | --- | --- | --- | --- |
| **Eil. Nr.**  | **Prekės / paslaugos pavadinimas (pagal Tarybos sprendimą)** | **Vnt. kaina, EUR** | **Parduotas kiekis, vnt.** | **Pardavimų suma, EUR** |
| 1 | 30 minučių bilietas | 0,65 |  |  |
| 2 | 30 minučių bilietas su 50 proc. nuolaida | 0,33 |  |  |
| 3 | 30 minučių bilietas su 80 proc. nuolaida | 0,13 |  |  |
| 4 | 60 minučių bilietas | 0,90 |  |  |
| 5 | 60 minučių bilietas su 50 proc. nuolaida  | 0,45  |  |  |
| 6 | 60 minučių bilietas su 80 proc. nuolaida | 0,18 |  |  |
| 7 | 1 dienos (24 valandų) terminuotasis bilietas | 5,00 |  |  |
| 8 | 1 dienos (24 valandų) terminuotasis bilietas su 50 proc. nuolaida | 2,50 |  |  |
| 9 | 1 dienos (24 valandų) terminuotasis bilietas su 80 proc. nuolaida | 1,00 |  |  |
| 10 | 3 dienų (72 valandų) terminuotasis bilietas | 8,00 |  |  |
| 11 | 3 dienų (72 valandų) terminuotasis bilietas su 50 proc. nuolaida | 4,00 |  |  |
| 12 | 3 dienų (72 valandų) terminuotasis bilietas su 80 proc. nuolaida | 1,60 |  |  |
| 13 | 30 dienų terminuotasis bilietas | 29,00 |  |  |
| 14 | 30 dienų terminuotasis bilietas su 50 proc. nuolaida | 14,50 |  |  |
| 15 | 30 dienų terminuotasis bilietas su 80 proc. nuolaida | 5,80 |  |  |
| 16 | 30 dienų terminuotasis  bilietas, galiojantis tik darbo dienomis | 26,00 |  |  |
| 17 | 30 dienų terminuotasis  bilietas, galiojantis tik darbo dienomis, su 50 proc. nuolaida | 13,00 |  |  |
| 18 | 30 dienų terminuotasis  bilietas, galiojantis tik darbo dienomis, su 80 proc. nuolaida | 5,20 |  |  |
| 19 | 90 dienų (3 mėn.) bilietas | 81,00 |  |  |
| 20 | 90 dienų (3 mėn.) bilietas su 50 proc. nuolaida | 40,50 |  |  |
| 21 | 90 dienų (3 mėn.) bilietas su 80 proc. nuolaida | 16,20 |  |  |
| 22 | 90 dienų (3 mėn.) bilietas, galiojantis tik darbo dienomis | 72,00 |  |  |
| 23 | 90 dienų (3 mėn.) bilietas, galiojantis tik darbo dienomis, su 50 proc. nuolaida | 36,00 |  |  |
| 24 | 90 dienų (3 mėn.) bilietas, galiojantis tik darbo dienomis su 80 proc. nuolaida | 14,40 |  |  |
| 25 | 365 dienų (12 mėn.)  | 310,00 |  |  |
| 26 | 365 dienų (12 mėn.) su 50 proc. nuolaida | 155,00 |  |  |
| 27 | 365 dienų (12 mėn.) su 80 proc. nuolaida | 62,00 |  |  |
| 28 | 365 dienų (12 mėn.), galiojantis tik darbo dienomis | 275,00 |  |  |
| 29 | 365 dienų (12 mėn.), galiojantis tik darbo dienomis, su 50 proc. nuolaida | 137,50 |  |  |
| 30 | 365 dienų (12 mėn.), galiojantis tik darbo dienomis, su 80 proc. nuolaida | 55,00 |  |  |
| 31 | 12 mėnesių (365 dienų) terminuotasis  bilietas | 2,90 |  |  |
| 32 | Pradinuko 12 mėnesių (365 dienų)  terminuotasis  bilietas | 10,00 |  |  |

|  |  |
| --- | --- |
| Savivaldybės įmonė „SUSISIEKIMO PASLAUGOS“ <pareigos> | <Vardas Pavardė> |

*priedas Nr.6*

(pirkimo sutarties sąlygų įvykdymo garantijos forma)

SĮ „Susisiekimo paslaugos“

Laisvės pr. 10A, Vilnius

**PIRKIMO SUTARTIES SĄLYGŲ ĮVYKDYMO GARANTIJA**

20\_\_ m. \_\_\_\_\_\_\_\_\_\_\_\_\_ \_\_\_\_ d. Nr. \_\_\_\_\_\_\_\_\_\_\_\_

/miesto pavadinimas/

/kliento pavadinimas, adresas/ (toliau – Klientas) pranešė, 2024 - - sudarė Elektroninių bilietų pardavimo (platinimo) per personalizuotą papildomų naudų darbuotojams valdymo platformą sutartį Nr. \_\_\_\_ (toliau – Sutartis) su SĮ „Susisiekimo paslaugos“, Laisvės pr. 10A, Vilnius, (toliau – Garantijos gavėjas).

/pavadinimas/ bankas, atstovaujamas /banko filialo pavadinimas/ filialo, /adresas/ (toliau – Bankas), šioje garantijoje nustatytomis sąlygomis neatšaukiamai įsipareigoja sumokėti Garantijos gavėjui ne daugiau kaip \_\_\_\_ (/suma žodžiais, valiutos pavadinimas/) per 10 darbo dienų, el. pašto adresu \_\_\_\_\_\_\_\_\_\_\_\_\_\_\_\_\_\_\_\_\_\_\_ gavęs pirmą raštišką Garantijos gavėjo reikalavimą mokėti (elektroninės formos), kuriame nurodytas garantijos Nr. \_\_\_\_\_\_\_\_\_\_\_\_\_\_\_\_, patvirtinantį, kad Klientas neįvykdė Sutarties sąlygų, nurodant, kokios Sutarties sąlygos nebuvo įvykdytos. Garantijos gavėjas neprivalo pagrįsti reikalavime nurodyto Sutarties sąlygų nevykdymo.

Šis įsipareigojimas privalomas Bankui ir jo teisių perėmėjams.

Reikalavimas mokėti turi būti pasirašytas Garantijos gavėjo vadovo ar tinkamai įgalioto asmens elektroniniu parašu, atitinkančiu kvalifikuotam elektroniniam parašui keliamus reikalavimus. Jeigu reikalavimą pasirašo įgaliotas asmuo, turi būti pateikiamas įgaliojimas. Jeigu pateikiamas elektroninės formos įgaliojimas, jis turi būti pasirašytas elektroniniu parašu, atitinkančiu kvalifikuotam elektroniniam parašui keliamus reikalavimus.

Bankas įsipareigoja tik Garantijos gavėjui, todėl ši garantija yra neperleistina ir neįkeistina.

Šioje garantijoje nurodyta suma atitinkamai sumažės po kiekvieno Banko mokėjimo pagal šią garantiją.

Ši garantija galioja iki ***20\_\_ m. \_\_\_\_\_\_\_\_\_\_\_\_\_\_\_\_ \_\_\_\_ d.***

Visi Banko garantiniai įsipareigojimai Garantijos gavėjui pagal šią garantiją baigiasi, jeigu yra kuri nors iš šių sąlygų:

1. sueina garantijoje nustatytas terminas;

2. Garantijos gavėjas raštu praneša Bankui, kad:

2.1. atsisako savo teisių pagal šią garantiją;

2.2. Klientas įvykdė šioje garantijoje nurodytus įsipareigojimus.

Bet kokie Garantijos gavėjo reikalavimai nebus vykdomi, jeigu jie bus gauti aukščiau nurodytu Banko adresu pasibaigus garantijos galiojimo laikotarpiui.

Vėlesni Sutarties ar kitų su ja susijusių dokumentų pakeitimai ar papildymai neturės įtakos Banko įsipareigojimų pagal šią garantiją vykdytinumui ir (ar) apimčiai ir neatleis Banko nuo pilnutinio įsipareigojimų pagal šią garantiją vykdymo.

Šiai garantijai taikytina Lietuvos Respublikos teisė. Šalių ginčai sprendžiami Lietuvos Respublikos įstatymų nustatyta tvarka.

/įgalioto asmens pareigos/ /parašas/ /vardas ir pavardė/

(pirkimo sutarties sąlygų įvykdymo laidavimo draudimo rašto forma)

SĮ „Susisiekimo paslaugos“

Laisvės pr.10A, Vilnius

**PIRKIMO SUTARTIES SĄLYGŲ ĮVYKDYMO LAIDAVIMO DRAUDIMO RAŠTAS**

20\_\_ m. \_\_\_\_\_\_\_\_\_\_\_\_\_ \_\_\_\_ d. Nr. \_\_\_\_\_\_\_\_\_\_\_\_

/miesto pavadinimas/

/Pirkimo sutarties pasirašymo data ir numeris arba Pirkimo numeris/

/Pirkimo sutarties pavadinimas/(toliau – Sutartis)

Šis laidavimo draudimo raštas galioja kartu su draudimo liudijimu (polisu) Nr. [įrašykite draudimo sutarties numerį].

Mums buvo pranešta, kad [įrašykite tiekėjo pavadinimą; jei tai jungtinė veikla, išvardinkite pilnus ūkio subjektų grupės narių pavadinimus, nurodydami jungtinės veiklos sutarties datą] (toliau – Tiekėjas) yra 2024 - - sudaręs Elektroninių bilietų pardavimo (platinimo) per personalizuotą papildomų naudų darbuotojams valdymo platformą sutartį Nr. \_\_\_\_ (toliau – Sutartis) su SĮ „Susisiekimo paslaugos“, kurioje yra numatyta, kad Tiekėjas privalo pateikti sutarties sąlygų įvykdymo užtikrinimo laidavimo draudimo raštą.

Šiuo laidavimo draudimo raštu Tiekėjas ir laiduotojas [įrašykite laiduotojo pavadinimą, juridinį statusą ir adresą], (toliau – Draudimo bendrovė), neatšaukiamai įsipareigoja SĮ „Susisiekimo paslaugos“, Laisvės pr. 10A, Vilnius (toliau – Užsakovas) [įrašykite laidavimo sumą skaičiais] ([įrašykite laidavimo sumą žodžiais ir valiutos pavadinimą]) suma dėl patirtų nuostolių atlyginimo ir ją tinkamai išmokėti pagal šį išduotą laidavimo draudimo raštą. Šis įsipareigojimas yra privalomas Draudimo bendrovei ir jos teisių perėmėjams ir patvirtintas Draudimo bendrovės įgalioto atstovo parašu ir antspaudu [įrašykite laidavimo draudimo rašto išdavimo datą].

KADANGI Tiekėjas pagal Sutartį su Užsakovu įsipareigojo [tiekti paslaugas] Užsakovui pagal Sutartį,

TODĖL ŠIO LAIDAVIMO DAUDIMO SĄLYGOS YRA TOKIOS:

Jei Tiekėjas pažeidžia prievoles pagal Sutartį, dalinai ar visiškai jų nevykdo ar netinkamai jas vykdo, Draudimo bendrovė įsipareigoja per 10 (dešimt) darbo dienų sumokėti Užsakovui ne didesnę nei aukščiau nurodytą sumą gavusi Užsakovo pirmą raštišką reikalavimą. Užsakovas neprivalo pagrįsti savo reikalavimo, tačiau privalo nurodyti, kurios Sutarties sąlygos buvo nevykdomos/netinkamai vykdomos.

Draudimo bendrovė **atsako už netesybų, palūkanų pagal Sutartį sumokėjimą** laiduojamos sumos ribose. Draudimo bendrovė neatsako už Sutarties neįvykdymą ar netinkamą įvykdymą dėl nenugalimos jėgos aplinkybių (*Force Majeure*).

Laiduojama suma atitinkamai bus mažinama pagal šį laidavimo draudimo raštą išmokėtomis sumomis.

Draudimo bendrovė įsipareigoja tik Užsakovui, todėl šis laidavimo draudimo raštas yra neperleistinas ir neįkeistinas.

Tiekėjui neįvykdžius savo įsipareigojimų pagal Sutartį arba juos įvykdžius netinkamai, Užsakovas neprivalo pirmiausia nukreipti išieškojimą dėl patirtų nuostolių atlyginimo į Tiekėjo turtą.

Draudimo bendrovės įsipareigojimai įsigalioja nuo Tiekėjo sumokėtos draudimo įmokos už išduotą laidavimo draudimo raštą dienos, t. y. iki [įrašykite laidavimo draudimo galiojimo pradžios datą] ir galioja iki [įrašykite laidavimo draudimo galiojimo datą] imtinai*.* Užsakovui nepareiškus reikalavimo per 3 mėnesius po šio laidavimo draudimo rašto pabaigos, jis nustoja galioti ir turi būti grąžintas Draudimo bendrovei.

Užsakovui paprašius pratęsti laidavimo draudimo rašto galiojimo laikotarpį, Tiekėjas įsipareigoja pranešti Draudimo bendrovei apie tokį pratęsimą ir šio laidavimo draudimo rašto galiojimas Tiekėjo prašymu Draudimo bendrovės gali būti pratęstas. Draudimo bendrovė ir (arba) Tiekėjas anksčiau laiko nutraukti sudarytą laidavimo draudimo sutartį ir šį išduotą laidavimo draudimo raštą turi teisę tik gavę raštišką Užsakovo sutikimą.

 Išduotam laidavimo draudimo raštui taikytina Lietuvos Respublikos teisė. Šalių ginčai sprendžiami Lietuvos Respublikos įstatymų nustatyta tvarka.

Šis laidavimo draudimo raštas išduotas Draudimo bendrovės 20\_ m. \_\_\_ mėn. \_\_\_ dienos \_\_\_\_\_\_\_\_\_\_\_\_\_\_\_\_\_\_ patvirtintų \_\_\_\_\_\_\_\_\_\_\_\_\_\_\_\_\_\_\_\_\_\_\_\_ laidavimo draudimo taisyklių Nr.\_\_ (toliau - Taisyklės) pagrindu. Esant prieštaravimams tarp šio laidavimo draudimo rašto teksto ir Taisyklių nuostatų, pirmumo teisė bus teikiama šio laidavimo draudimo rašto tekstui.

Draudimo bendrovė: /Draudimo bendrovės pavadinimas/

Įgaliotas asmuo: /parašas/ /vardas ir pavardė/

A.V.

*priedas Nr.7*

|  |  |
| --- | --- |
|  | YYYY.MM.DD Nr. \_\_\_\_\_\_ |
| Platintojo įmonėPareigosVardas, pavardė |  |

**PRANEŠIMAS APIE PASLAUGŲ KAINININKO PAKEITIMUS**

Vadovaujantis 20\_\_ m. \_\_\_\_\_\_\_\_\_\_ d. Elektroninių bilietų pardavimo (platinimo) per personalizuotą papildomų naudų darbuotojams valdymo platformą sutartimi Nr. \_\_\_\_\_\_\_, informuojame, kad nuo 20\_\_\_ metų <nurodyti mėnesį> <nurodyti dieną> dienos įsigalioja sekantys Paslaugų kainininko pakeitimai:

*<lentelės pildymo pavyzdys>*

| Eil. Nr. | Prekė / paslauga | Sena kaina, EUR/vnt. | Nauja kaina, EUR/vnt. |
| --- | --- | --- | --- |
|  | 30 minučių bilietas | 0,64 | 0,60 |
|  | Vienkartinis bilietas | 1,00 | 1,10 |
|  | Vienkartinis bilietas su 50% nuolaida | 0,50 | 0,55 |
|  | Vienkartinis bilietas su 80% nuolaida | 0,20 | 0,25 |

Primename, kad pagal Sutartį Platintojas privalo atlikti visus reikiamus atnaujinimus savo prekybos sistemose iki šiame pranešime nurodytų pakeitimų įsigaliojimo termino.

|  |  |
| --- | --- |
| Savivaldybės įmonė „SUSISIEKIMO PASLAUGOS“ <pareigos> | <Vardas Pavardė> |

1. *Šiuo metu Užsakovo sistemas prižiūri UAB „Virtualių paslaugų operatorius“.*  [↑](#footnote-ref-2)